SKRIFTLIG FORESPØRGSEL P-0107/03

af Luciana Sbarbati (ELDR) til Kommissionen

(20. januar 2003)

Om: Kinesiske produkter og konkurrence

Det europæiske marked er mættet med produkter fra Kina, der markedsføres til en meget lave priser. Disse priser, som europæiske virksomheder absolut ikke har nogen mulighed for at underbyde, står ikke altid for kvalitet. Det drejer sig om næsten alle sektorer: elektronik, køkkenudstyr, legetøj, mekanik, landbrugsprodukter og tekstiler.

Det europæiske erhvervsliv er for at overholde fællesskabsdirektiverne nødt til at afholde betydelige udgifter og overholde mange kontrolkrav til såvel anlæggenes overensstemmelse med bestemmelserne som de anvendte materialer, patentregistrering, mærkning, bortskaffelse af affald osv.

I betragtning af at den italienske industri som bekendt er karakteriseret af små og mellemstore virksomheder, der i høj grad mærker presset fra denne konkurrence, kunne det få alvorlige konsekvenser på både det økonomiske og det sociale plan, hvis denne kritiske situation fortsætter.

Hvilke foranstaltninger har Kommissionen truffet for at beskytte de europæiske produkter?

Mener den, det er muligt på det samme marked at have produkter, der er underlagt forskellige regler?

Mener den, at det kinesiske marked giver de europæiske produkter gensidighedsbetingelser?

Svar afgivet på Kommissionens vegne af Erkki Liikanen

(14. februar 2003)

Kommissionen ønsker at henlede det ærede medlems opmærksomhed på følgende punkter:

- Produkter, der markedsføres i EU, er underlagt de samme tekniske forskrifter, uanset om de stammer fra Kina eller Europa, og skal derfor leve op til de samme EU-standarder, når der foreligger sådanne.

- Kravene til de forskellige landes producenter er således de samme på Fællesskabets markeder. I de EU-direktiver, som indeholder sikkerhedsregler for disse produkter, fastsættes der til formålet regler for de forpligtelser, der påhviler producenterne, deres repræsentanter eller enhver anden person, der er ansvarlig for markedsføring af produkterne på EU's markeder.

- I tilfælde af illoyal konkurrence kan europæisk industri få beskyttelse mod import til EU af visse produkter ved anvendelse af EU's handelsbeskyttelsesinstrumenter. I henhold til procedurerne i Fællesskabets dumpingforordning(1) og subsidieforordning(2) kan der indføres importafgifter på dumpingimport eller subsidieret import, hvis disse importer forvolder EU-erhvervene væsentlig skade. Kommissionen forelægger årlige beretninger for Europa-Parlamentet med detaljerede statistikker om de foranstaltninger, der er truffet under de to forordninger, herunder oplysninger om de enkelte lande(3).

- Ud over disse to beskyttelsesinstrumenter mod illoyal konkurrence har Kommissionen fremsendt et forslag til forordning til Rådet, som vil gøre det muligt at indføre beskyttelsesforanstaltninger mod import fra Kina, hvis denne import skulle stige hurtigt nok til at forvolde markedsforstyrrelse til ugunst for erhvervene i EU(4). Hvis Rådet vedtager dette nye handelsbeskyttelsesinstrument, vil de bestemmelser blive gennemført, som er udtrykkeligt forudset i protokollen om Folkerepublikken Kinas tiltrædelse af WTO. Kommissionens forslag drøftes i øjeblikket med medlemsstaterne, og det forventes vedtaget i februar 2003.

- Kinas tiltrædelse af WTO har betydet en væsentlig sænkning af markedsbarriererne til det kinesiske marked. Virksomheder i EU kan nyde godt af fordelene ved Kinas tiltrædelse. Siden tiltrædelsen er der gjort betydelige fremskridt for at ændre kinesisk lovgivning og sikre gennemsigtighed og ligebehandling af udenlandske og kinesiske virksomheder.

- Den faktiske gennemførelse af Kinas forpligtelser er dog den virkelige udfordring, og den bliver nøje fulgt af WTO's medlemmer, herunder EU, via den overgangs-undersøgelsesmekanisme, som blev indført på tiltrædelsestidspunktet for årligt at bedømme, om Kina gennemfører sine forpligtelser i WTO.

- Desuden deltager Kommissionen i en overordnet aktion med det formål at fremme udviklingen af et lovgivningsmæssigt miljø i Kina, der er gunstigt for erhvervsvirksomheder (heriblandt de europæiske). Det handler om inden for mulighedernes grænser at fremme det europæiske lovgivningssamarbejde i Kina, såvel inden for erhvervspolitik som i form af industriel standardisering. Et af målene med aktionen er at sikre, at de kinesiske produkter kommer bedre i overensstemmelse med de europæiske regler.

- I denne forbindelse indførte Kommissionen og Kina i oktober 2002 en konsultationsordning for industriprodukter, som er underlagt tekniske forskrifter. Aftalen lægger op til regelmæssige samtaler om spørgsmål i forbindelse med disse forskrifter, som omfatter samtlige industriprodukter, samt samarbejdsordninger for at undgå handelstvister og fejlfortolkninger af lovgivningen. Kommissionen og de kinesiske myndigheder vil indføre et omfattende system med samråd og information om de forskrifter, de to parter iværksætter. Denne ordning har til formål at forbedre forståelsen af målsætningen om sikkerhed i den lovgivning, som er udarbejdet af EU og den kinesiske regering.

(1) Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, EFT L 56 af 6.3.1996, s. 1, senest ændret ved Rådets forordning (EF) nr. 1972/2000 (EFT L 305 af 7.11.2002, s. 1).

(2) Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab, EFT L 288 af 21.10.1997, s. 1, senest ændret ved Rådets forordning (EF) nr. 1973/2002 (EFT L 305 af 7.11.2002, s. 4).

(3) For 2001 blev følgende beretning forelagt af Kommissionen: Kommissionens tyvende årsberetning til Europa-Parlamentet om Fællesskabets antidumping- og antisubsidieforanstaltninger Oversigt over overvågningen af tredjelandes antidumping-, antisubsidie- og beskyttelsesundersøgelser (2001), KOM(2002) 484 endelig udg./2 af 27.9.2002.

(4) Forslag til Rådets forordning om en varespecifik overgangsbeskyttelsesordning for indførsel med oprindelse i Folkerepublikken Kina og om ændring af Rådets forordning (EF) nr. 519/94 om den fælles ordning for indførsel fra visse tredjelande, KOM(2002) 342 endelig udg. af 25. juni 2002, EFT C 227 E af 24.9.2002, s. 555, og ændret forslag til Rådets forordning om en varespecifik overgangsbeskyttelsesordning for indførsel med oprindelse i Folkerepublikken Kina og om ændring af Rådets forordning (EF) nr. 519/94 om den fælles ordning for indførsel fra visse tredjelande, KOM(2003) 24 af 22. januar 2003, endnu ikke offentliggjort i EUT.